*****

ΚΑΝΟΝΙΣΜΟΣ (ΕΟΚ) αριθ. 1869/90 ΤΗΣ ΕΠΙΤΡΟΠΗΣ

της 2ας Ιουλίου 1990

όσον αφορά τις μεταβατικές διατάξεις σχετικά με τους ηλιανθόσπορους που θα συγκομιστούν στην Ισπανία πριν από τις 31 Δεκεμβρίου 1990

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 90,

Εκτιμώντας:

ότι, σύμφωνα με το άρθρο 95 παράγραφος 2 της πράξης, το καθεστώς ενίσχυσης στους ηλιανθόσπορους που θα συγκομίζονται στην Ισπανία θα τροποποιηθεί ριζικά από την 1η Ιανουαρίου 91 και ότι η λήξη ισχύος του καθεστώτος ελέγχου των τιμών και των ποσοτήτων που αναφέρεται στο άρθρο 94 της πράξης θα διευκολύνει τη διάθεση στην κατανάλωση, μετά από αυτή την ημερομηνία, του ηλιανθέλαιου στην Ισπανία σε παγκόσμιες τιμές· ότι μια τέτοια μεταβολή εάν συμβεί κατά τη διάρκεια της περιόδου θα δημιουργήσει, λόγω ελλείψεως καταλλήλων μέτρων, διαταραχές στην αγορά·

ότι πρέπει, επομένως, να θεσπιστούν μεταβατικά μέτρα για το ηλιανθέλαιο που προκύπτει από σπόρους που θα συγκομιστούν και μεταποιηθούν στην Ισπανία πριν από τις 31 Δεκεμβρίου 1990, ώστε να εξασφαλιστεί η αρμονική μετάβαση προς το κοινοτικό καθεστώς συναλλαγών και ενισχύσεων·

ότι τα μέτρα αυτά είναι σε θέση να παρέχουν στους διαχειριστές των αποθεμάτων ηλιανθέλαιου στην Ισπανία στις 31 Δεκεμβρίου 1990 τη δυνατότητα να αποφύγουν χρηματική απώλεια, θέτοντας σε εμπορία το εν λόγω έλαιο·

ότι πρέπει να προβλεφθούν τα αναγκαία μέτρα ελέγχου για την αναγνώριση, στις 31 Δεκεμβρίου 1990, των αποθεμάτων ηλιανθέλαιου που προκύπτει από σπόρους που έχουν συγκομιστεί και μεταποιηθεί στην Ισπανία·

ότι, δυνάμει του κανονισμού (ΕΟΚ) αριθ. 3849/89 του Συμβουλίου (1), η περίοδος κατά την οποία μπορούν να ληφθούν τα μεταβατικά μέτρα βάσει του άρθρου 90 της πράξεως προσχώρησης παρατάθηκε ως τις 31 Δεκεμβρίου 1990·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός προβλέπει μεταβατικές διατάξεις για τους σπόρους ηλίανθου που θα συγκομιστούν και μεταποιηθούν στην Ισπανία πριν από τις 31 Δεκεμβρίου 1990, και που είναι αποθεματοποιημένοι υπό μορφή ελαίου στην Ισπανία στις 31 Δεκεμβρίου 1990.

Άρθρο 2

Οι δικαιούχοι των μεταβατικών διατάξεων δύνανται να είναι:

- είτε επιχειρήσεις ελαιοτριβής,

- είτε επιχειρήσεις ραφιναρίσματος ελαίου,

- είτε επιχειρήσεις συσκευασίας ελαίου,

νομίμως εγκατεστημένες στην Ισπανία και οι οποίες διαχειρίζονται, στις 31 Δεκεμβρίου 1990, αποθέματα ηλιανθελαίου που προκύπτουν από σπόρους που έχουν συγκομιστεί και μεταποιηθεί στην Ισπανία.

Οι επιχειρήσεις, η δραστηριότητα των οποίων περιορίζεται στη χονδρική ή λιανική πώληση του ελαίου, δεν δύνανται να απολαύουν αυτών των μέτρων.

Άρθρο 3

Η Ισπανία προβαίνει σε απογραφή των αποθεμάτων ηλιανθέλαιου που έχει εξακριβωθεί, τα οποία στις 31 Δεκεμβρίου 1990 τα διαχειρίζονται οι επιχειρήσεις που αναφέρονται στο άρθρο 2. Η απογραφή μπορεί, κυρίως, να αφορά κάθε επιχείρηση και καθεένα απ' αυτά τα κέντρα:

- την ποσότητα μεικτού ηλιανθέλαιου,

- την ποσότητα ραφιναρισμένου ηλιανθέλαιου,

την οποία έχει στη διάθεσή του.

Τα έξοδα που προκύπτουν από την απογραφή επιβαρύνουν τις επιχειρήσεις.

Κάθε επιχείρηση πρέπει να αποδείξει, ικανοποιώντας αίτημα του κράτους μέλους, ότι το έλαιο που αναφέρεται στην απογραφή προκύπτει από σπόρους που έχουν συγκομιστεί και μεταποιηθεί στην Ισπανία πριν από τις 31 Δεκεμβρίου 1990.

Άρθρο 4

Οι επιχειρήσεις που απολαύουν των εν λόγω μέτρων έχουν δικαίωμα για ενίσχυση το ποσό της οποίας καθορίζεται με τον ακόλουθο τρόπο.

Η ποσότητα του μεικτού ή ραφιναρισμένου ελαίου που προκύπτει από την απογραφή αναφέρεται σε ποσότητα σπόρων, που επιλέγονται για την ενίσχυση βάσει:

- μιας απόδοσης των σπόρων σε μεικτό έλαιο, ίσης με 42 %,

- μιας απόδοσης ραφιναρισμένου ελαίου, ίσης με το 96 %.

Το κατά μονάδα ποσό της ενίσχυσης ανακοινώνεται στην Ισπανία από την Επιτροπή πριν από τις 31 Δεκεμβρίου 1990, ως ίσο προς τη διαφορά μεταξύ:

- αφενός, του μέσου όρου της ενίσχυσης που αναφέρεται στο άρθρο 27 του κανονισμού αριθ. 136/66/ΕΟΚ του Συμβουλίου (1), που καθορίστηκε μεταξύ της 1ης και 15ης Δεκεμβρίου 1990, για το μήνα Ιανουάριο 1991, και ισχύει για τους σπόρους του ηλιανθέλαιου που συγκομίστηκαν και μεταποιήθηκαν στην Ισπανία, εκφρασμένης σε εθνικό νόμισμα,

- αφετέρου, της ενίσχυσης που αναφέρεται στο άρθρο 27 του κανονισμού αριθ. 136/66/ΕΟΚ που ισχύει για τους σπόρους του ηλίανθου που έχουν συγκομιστεί και μεταποιηθεί στην Ισπανία, για την περίοδο από 1ης Αυγούστου έως 31 Δεκεμβρίου 1990, εκφρασμένης σε εθνικό νόμισμα.

Άρθρο 5

Η Ισπανία καθορίζει το δικαίωμα για ενίσχυση κάθε επιχείρησης που την δικαιούτε και την καταβάλει πριν από τις 31 Μαρτίου 1991.

Άρθρο 6

Το κράτος μέλος καθορίζει τα αναγκαία μέτρα ελέγχου για την ορθή εφαρμογή του παρόντος κανονισμού.

Άρθρο 7

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 2 Ιουλίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 374 της 22. 12. 1989, σ. 7.

(1) ΕΕ αριθ. 172 της 30. 9. 1966, σ. 3025/66.